ทหารไทยปั้น‘ME’กวาดลูกค้ารายย่อย
ทหารไทยแตกแบรนด์ “ME” เจาะลูกค้าออนไลน์ ทำเองดอกเบี้ยสูง
18 ม.ค. 2555

ทหารไทยแตกแบรนด์ “ME” เจาะลูกค้าออนไลน์ ทำเองดอกเบี้ยสูง 
นางทามารา แวน เดน แบน ผู้อำนวยการบริหาร มี บาย ทีเอ็มบี เปิดเผยว่า ธนาคารทหารไทยได้เปิดบริการธนาคารรูปแบบใหม่ภายใต้แบรนด์ “มี บาย ทีเอ็มบี” ที่ให้ลูกค้าสามารถทำธุรกรรมการเงินผ่านระบบออนไลน์หรือคอลเซ็นเตอร์ด้วยตัวเอง โดยได้รับผลตอบแทนดอกเบี้ยที่สูงขึ้นชดเชยจากต้นทุนการดำเนินงานของสาขาปกติที่หายไป ทั้งนี้ธนาคารตั้งเป้าหมายระดมเงินฝากผ่านช่องทางนี้ 1 หมื่นล้านบาท จากลูกค้า 5 หมื่นบัญชี ภายในปี 2556
นอกจากนี้ จากการสำรวจตลาดในไทย เราพบว่าผู้ใช้อินเทอร์เน็ตมีการเติบโตขึ้นถึง 2 เท่า ใน 3 ปี มีจำนวนกว่า 17 ล้านคน 
นางทามารา กล่าวว่า การทำงานของ มี บาย ทีเอ็มบี จะเป็นอิสระจากธนาคารทหารไทย โดยมีผลิตภัณฑ์เป็นของตนเองทั้งเงินฝากและสินเชื่อ ซึ่งขณะนี้ได้เปิดตัวผลิตภัณฑ์แรกคือ “ME ฝากไม่ประจำ” ที่ให้ดอกเบี้ย 3.5% สูงกว่าบัญชีเงินฝากทั่วไปในตลาด ที่ให้ดอกเบี้ยอยู่ที่ 2.75% และไม่กำหนดเงินฝากขั้นต่ำ